বিশ্বশান্তি সূচক
বিশ্বশান্তি সূচক (ইংরেজি: Global Peace Index) বা জিপিআই বিভিন্ন নির্দেশক ব্যবহারের মাধ্যেম বিশ্বের বিভিন্ন দেশ ও আঞ্চলিক পর্যায়ের শান্তির অবস্থান নির্ণয় করে। ইনস্টিটিউট ফর ইকোনমিক্স অ্যান্ড পিস (আইইপি) কর্তৃক প্রতি বছর এ সূচক প্রদান করা হয়। আন্তর্জাতিক পর্যায়ের শান্তি বিশেষজ্ঞদের সংগঠন, বিভিন্ন স্তরের বুদ্ধিজীবী, উপাত্তের সংমিশ্রণ ঘটিয়ে বিশ্বশান্তি সূচক তৈরী করা হয়। তালিকাটি প্রথম প্রকাশ করা হয়েছিল মে, ২০০৭ সালে। এরপর থেকে ধারাবাহিকভাবে সাংবাৎসরিকভিত্তিতে বিশ্বশান্তি সূচক প্রকাশ করা হয়। কর্তৃপক্ষ দাবী করছে যে, ২০১২ সালে বিশ্বের ১৫৮টি দেশের পরিস্থিতির গতিধারার উপর শান্তির সূচকে প্রভাব ফেলা হয়। ২০১১ সালে ১৫৩ দেশকে সংশ্লিষ্ট করা হয়েছিল যা ২০০৭ সালে ছিল ১২১টি দেশ। এ গবেষণাটি অস্ট্রেলিয়ার উদ্যোক্তা স্টিভ কিলেলিয়া'র মস্তিষ্কপ্রসূত। তাঁকে পৃষ্ঠপোষকতা করছেন - কফি আনান, দালাই লামা, আর্চবিশপ ডেসমন্ড টুটু, সাবেক ফিনিশ প্রেসিডেন্ট মার্তি আহতিসারি, মুহাম্মদ ইউনুস, অর্থনীতিবিদ জেফ্রে সাচ, আয়ারল্যান্ডের সাবেক প্রেসিডেন্ট ম্যারি রবিনসন এবং সাবেক মার্কিন প্রেসিডেন্ট জিমি কার্টার। কর্তৃপক্ষ সূচকে ব্যবহৃত নির্দেশকসহ দেশের অভ্যন্তরে নির্দেশক হিসেবে সহিংসতার মাত্রা এবং অপরাধ প্রবণতার উপর ব্যাপক গুরুত্ব আরোপ করেছেন। পাশাপাশি আন্তর্জাতিক সম্পর্কে সামরিক ব্যয় এবং যুদ্ধ-কৌশলকে প্রধান মানদণ্ড ধরেছেন। প্রতিবছর সূচকটি একযোগে লন্ডন, ওয়াশিংটন ডিসি, নিউইয়র্কস্থিত জাতিসংঘ কার্যালয় এবং ব্রাসেলসে প্রকাশ করা হয়।